C 47/114
DA
Den Europæiske Unions Tidende
7.2.2023
Onsdag den 6. juli 2022
80. påskønner vedtagelsen af den nationale strategi for retsforfølgelse af krigsforbrydelser i perioden 2021-2026 og den nylige påbegyndelse af arbejdet i de forskellige organer og indberetningsmekanismer i tilknytning til arbejdet hermed; understreger betydningen af en gennemsigtig og inklusiv implementering af strategien; opfordrer indtrængende de serbiske myndigheder til at gribe beslutsomt ind mod glorificering af dømte krigsforbrydere og til at indstille alle polariserende ytringer og handlinger, der underminerer integriteten af nabolande og truer den regionale stabilitet og forsoning; opfordrer indtrængende de serbiske myndigheder til at udvise en reel vilje til at efterforske og retsforfølge sager vedrørende krigsforbrydelser; understreger på ny, at folkedrab ikke har nogen plads i Europa; 81. understreger betydningen af regionalt samarbejde om krigsforbrydelser og forsvundne personer og opfordrer de serbiske myndigheder til at fordømme alle former for hadtale, intimideringskampagner og offentlig godkendelse eller benægtelse af folkedrab, forbrydelser mod menneskeheden og krigsforbrydelser; beklager, at nogle serbiske myndigheder og nogle serbiske politikere fortsat benægter folkedrabet i Srebrenica; opfordrer de serbiske myndigheder til at sikre fortsættelsen af retssager om krigsforbrydelser, herunder på lokalt plan, og opnå retfærdighed for ofrene ved at anerkende og respektere domstolsafgørelser om krigsforbrydelser, bekæmpe straffrihed for krigsforbrydelser, efterforske sager om savnede personer, undersøge gravsteder og støtte nationale anklagere i retsforfølgningen af gerningsmændene; 82. finder det forkasteligt, at dømte krigsforbrydere såsom Veselin Šljivančanin, Dragoljub Ojdanić og Nikola Šainović i stigende grad optræder i medierne, som de bruger til at sprede had og intolerance over for nationale mindretal i Serbien; 83. opfordrer EU og dets allierede til yderligere at styrke arbejdet for forsoning; glæder sig over det fornyede engagement fra EU's allieredes side, navnlig udnævnelsen af amerikanske, britiske og tyske særlige udsendinge for Vestbalkan, og opfordrer dem til at indgå i tæt samarbejde og koordinering med EU's udsending med henblik på at styrke gennemslagskraften og yde sammenhængende rådgivning og støtte; 84. gentager sin støtte til initiativet om at oprette den regionale kommission for fastlæggelse af fakta om krigsforbrydelser og andre alvorlige menneskerettighedskrænkelser begået i det tidligere Jugoslavien (RECOM); 85.
hilser det velkommen, at man er begyndt at implementere en roamingfri zone i hele det vestlige Balkan pr.
1. juli 2021, hvilket vil forbedre konnektiviteten og medføre håndgribelige og konkrete fordele for borgere og virksomheder i regionen; påskønner vedtagelsen af Brdoerklæringen, der er undertegnet af EU's embedsmænd og ledere fra landene på Vestbalkan, og som anerkender betydningen af dette tiltag; opfordrer indtrængende Rådet og Kommissionen til at samarbejde med myndighederne i landene på Vestbalkan om at fjerne roamingafgifter mellem Vestbalkan og Den Europæiske Union; 86. opfordrer indtrængende de serbiske myndigheder til utvetydigt at støtte oprettelsen af et fælles regionalt marked inden for rammerne af Berlinprocessen som et springbræt på landets vej mod EU-medlemskab; understreger, at alle regionale økonomiske samarbejdsordninger på Vestbalkan bør være inkluderende og acceptable for alle seks lande, idet der etableres et ligeværdigt samarbejde mellem de seks lande, samtidig med at en yderligere tilpasning til EU-standarderne og gældende EU-ret styrkes;
Socioøkonomiske reformer 87. konstaterer med tilfredshed, at der er gjort fremskridt med udviklingen af en fungerende markedsøkonomi, selv om staten stadig har et stærkt fodaftryk, og at man har haft held til at afbøde virkningerne af covid-19-krisen på økonomien, bl.
a. ved hjælp af rettidige finanspolitiske og monetære støtteforanstaltninger; opfordrer ikke desto mindre de serbiske myndigheder til at yde målrettet pandemirelateret støtte til sårbare husstande og virksomheder; bemærker, at EU er fortsat med at yde afgørende støtte til Serbiens socioøkonomiske genopretning og umiddelbare medicinske behov, herunder en supplerende støtte på 10 mio.
EUR; 88. konstaterer med bekymring, at ingen af de påstande fremsat af undersøgende journalister om manipulering af covid-19-statistikkerne i politisk øjemed, der blev omtalt i den foregående rapport, er blevet undersøgt; understreger, at tillid og gennemsigtighed er af særlig betydning i forbindelse med regeringens indsats mod covid-19, og opfordrer derfor indtrængende den serbiske regering til at levere alle relevante statistikker til borgerne; 89. bemærker, at arbejdsmarkedet trods forbedringer stadig lider under strukturelle problemer og udfordringer med hensyn til demografi og migration; opfordrer Serbien til at forbedre kvinders stilling på arbejdsmarkedet og yderligere skræddersy uddannelse til arbejdsmarkedets behov, navnlig inden for erhvervsuddannelse og i forbindelse med den grønne og digitale omstilling;